Harmony, reddingspan geloof vir flink en dapper optrede | Maroela Media
Volgens Paul Mardon, hoof van Solidariteit se afdeling vir beroepsgesondheid- en veiligheid, het die feit dat Harmony ŉ behoorlike reddingsplan het, verhoed dat die brand enige lewensverlies of ernstige beserings tot gevolg gehad het. “Die suksesvolle herwinningsoperasie dien as voorbeeld vir die res van die bedryf van hoe daar tydens noodsituasies opgetree behoort te word. Die voorval beklemtoon ook weereens die belangrikheid van mynveiligheid,” het Mardon gesê. Hy het bygevoeg dat Solidariteit dankbaar is dat die voorval nie tot ernstige beserings of lewensverlies gelei het nie.
Mardon het in die lig van die suksesvolle herwinningsoperasie gesê dat mynveiligheid die afgelope 12 jaar aansienlik verbeter het. Hy meen dit kan toegeskryf word aan die toewyding van werkgewers, georganiseerde arbeid en die regering wat sedert 2003 kragte saamgesnoer het om die gehalte van beroepsgesondheid en -veiligheid te verbeter.
“Hoewel wesenlike vooruitgang ten opsigte van gesondheid en veiligheid in Suid-Afrikaanse myne gemaak is, is daar nog groot ruimte vir verbetering. Mynbou is en bly ŉ gevaarlike bedryf en ervaar talle uitdagings wat die hoof gebied moet word. Die uitdagings sluit, onder meer, onwettige mynbou en die onvoldoende opleiding van gesondheids- en veiligheidsverteenwoordigers in,” het hy bygevoeg.
Lees alle vorige berigte oor Harmony op Maroela Media.